Nog 8 Covid-19-gevalle in SAFoto: (Chinatopix Via AP) Nog agt bevestigde gevalle van die nuwe koronavirus oftewel Covid-19 is in Suid-Afrika aangemeld. Altesaam 24 mense in die land het nou reeds positief vir die virus getoets. Dr. Zweli Mkhize, minister van gesondheid, het Vrydagmiddag gesê vier pasiënte van Gauteng, twee van KwaZulu-Natal en twee van die Wes-Kaap het Covid-19 opgedoen nadat hulle onlangs oorsee gereis het. Die pasiënte het onderskeidelik Italië, Switserland, Oostenryk en Griekeland besoek. Tot dusver is nog niemand met die koronavirus gediagnoseer wat nié na die buiteland gereis het nie. Die pasiënte in Gauteng is mans en vroue tussen 21 en 57 jaar oud. Dié persone het onder andere Switserland, Oostenryk en Italië besoek. ’n Bejaarde van KwaZulu-Natal (79) is positief getoets nadat hy Griekeland en Italië besoek het. Die ander geval in dié provinsie is ’n 52-jarige man wat onlangs na Switserland gereis het. In die Wes-Kaap het ’n 50-jarige man ook Switserland en Oostenryk besoek voordat hy positief vir Covid-19 getoets is. Nog ’n man (46) van dié provinsie het op sy beurt die koronavirus opgedoen nadat hy Italië besoek het.